b"\n_START_ARTICLE_\nGorgoroth (band)\n_START_SECTION_\nBiografi\n_START_PARAGRAPH_\nGorgoroth ble startet i 1992 av gitarist Infernus. I 1993 gav bandet ut sin f\xc3\xb8rste demo med navnet A Sorcery Written in Blood. Denne demoen f\xc3\xb8rte til at Gorgoroth ble tilbudt platekontrakt med det franske plateselskapet Embassy Productions, og bandet begynte s\xc3\xa5 \xc3\xa5 jobbe med debutalbumet Pentagram. Samoth fra Emperor spilte bass p\xc3\xa5 dette albumet. Etter at Pentagram var ferdig innspilt og utgitt forlot trommeslager Goat Pervertor bandet og ble erstattet av Frost fra Satyricon. Dette ledet bandet inn i det neste albumet, Antichrist, hvor Infernus spilte b\xc3\xa5de gitar og bass. Trommeslager Grim tok over som trommeslager da Antichrist var ferdigstilt, og vokalist Hat valgte ogs\xc3\xa5 \xc3\xa5 slutte i bandet i 1995, etter \xc3\xa5 ha gjort ferdig sin vokal til albumet. Hat ble s\xc3\xa5 erstattet av vokalisten Pest fra bandet Obtained Enslavement. Bandet ble invitert til \xc3\xa5 spille live sammen med Cradle of Filth i London i desember 1995, og de turnerte ogs\xc3\xa5 i Europa med Satyricon og Dissection i 1996. Snart ble navnet Gorgoroth godt kjent innen black metal, om ikke litt overskygget av de st\xc3\xb8rste bandene som Mayhem og Emperor. Etter at konsert-EP-en The Last Tormentor ble spilt inn i mai 1996 ble trommeslager Grim byttet ut med Aeternus-trommeslager Vrolok. Fra f\xc3\xb8r hadde Aeternus-grunnlegger Ares blitt med i Gorgoroth som bassist. Andregitarist Tormentor ble s\xc3\xa5 med i bandet i slutten av 1996._NEWLINE_Etter utgivelsen av bandets tredje album, Under the Sign of Hell, i 1997 og en turn\xc3\xa9 i Europa \xc3\xb8nsket det tyske heavy metal-plateselskapet Nuclear Blast \xc3\xa5 signere platekontrakt med Gorgoroth. Tilbudet ble akseptert i november 1997. Gorgoroths f\xc3\xb8rste album p\xc3\xa5 Nuclear Blast var Destroyer, or About How to Philosophize With the Hammer i 1998 etter en rekke nye endringer i bandbesetningen. Vokalist Gaahl ble med i bandet p\xc3\xa5 denne tiden, men medvirket bare p\xc3\xa5 ett spor, tittelsporet \xc2\xabDestroyer\xc2\xbb._NEWLINE_I 1999 utkom albumet Incipit Satan. Det meste av musikk og tekster ble som tidligere skrevet av Infernus, men albumet var ulikt de forrige utgivelsene. Spor som \xc2\xabWill to Power\xc2\xbb er mye p\xc3\xa5virket av industrial, dark ambient og noise. Sporet \xc2\xabWhen Love Rages Wild in My Heart\xc2\xbb har en ren vokal som kan minne litt om blues; vokalen p\xc3\xa5 dette sporet ble gjort av Michael Krohn fra Raga Rockers. Albumet viste sterke progressive tendenser, men holdt seg fremdeles innenfor black metal og har Infernus' lyd._NEWLINE_Tre \xc3\xa5r senere, etter mer forandring p\xc3\xa5 oppstillingen, begynte Gorgoroth \xc3\xa5 skrive p\xc3\xa5 deres neste album, Twilight of the Idols (In Conspiracy with Satan). Albumet gikk mer tilbake til tiden f\xc3\xb8r Incipit Satan, men var fremdeles forskjellig fra tidligere innspillinger, mye fordi mesteparten av musikken ble skrevet av bandets bassist King ov Hell og trommeslager Kvitrafn istedenfor Infernus. Vokalisten Gaahl skrev de fleste tekstene, mens Infernus skrev teksten til sporet \xc2\xabForces of Satan Storms\xc2\xbb. Etter utgivelsen av albumet avsluttet bandet kontrakten med Nuclear Blast._NEWLINE_I 2006 gav bandet ut albumet Ad Majorem Sathanas Gloriam gjennom Regain Records. P\xc3\xa5 innspillingen var det Frost som spilte trommer. Bassist King stod bak musikken til dette albumet, og vokalist Gaahl skrev tekstene. Gorgoroth ble nominert innen kategorien \xc2\xabMetal\xc2\xbb under den 35. \xc3\xa5rlige Spellemannprisen. Etter dette albumet ble utgitt valgte bassist King \xc3\xa5 forlate bandet, fordi han hadde problemer med \xc3\xa5 \xc2\xabfronte bandets ideologiske agenda offentlig\xc2\xbb siden han samtidig jobbet som barneskolel\xc3\xa6rer. King ble igjen med i bandet i 2007._NEWLINE_Gitaristen Infernus startet i 2006 opp sitt eget plateselskap kalt Forces of Satan Records._NEWLINE_Fra h\xc3\xb8sten 2007 gjennomf\xc3\xb8rte Infernus en rekke utskiftninger i band-bestningen. Tomas Asklund (Dissection) og Frank Watkins (Obituary) ble rekruttert som hhv. ny trommeslager og bassist, og i 2008 ble Tormentor (gitar) og Pest (vokal) igjen medlemmer av Gorgoroth. Materialet til den neste Gorgoroth-utgivelsen Quantos Possunt ad Satanitatem Trahunt ble etter hvert ferdigstilt, og albumet ble utgitt i oktober 2009 av Regain Records._NEWLINE_H\xc3\xb8sten 2010 ble det kunngjort at bandet jobbet med en nyinnspilling av tredje-albumet Under the Sign of Hell, i tillegg til at de jobbet med oppf\xc3\xb8lgeren til Quantos Possunt ad Satanitatem Trahunt. Begge albumene er planlagt utgitt i 2011.\n_START_SECTION_\nKonsert i Krak\xc3\xb3w\n_START_PARAGRAPH_\nUnder en konsert i Krak\xc3\xb3w Polen 1. februar 2004 hadde bandet sauehoder p\xc3\xa5 staker, over 80 liter saueblod, sataniske symboler og fire nakne, korsfestede modeller p\xc3\xa5 scenen. En av de kvinnelige modellene besvimte under konserten. En politietterforskning fant sted etter konserten og endte med at b\xc3\xa5de bandet og konsertpromot\xc3\xb8ren ble avh\xc3\xb8rt p\xc3\xa5 grunn av mistanke om brudd p\xc3\xa5 den polske blasfemiloven samt p\xc3\xa5stander om dyremishandling. Bandet selv ble frikjent fordi de ikke visste at det de gjorde var mot polske lover. Konsertpromot\xc3\xb8ren Tomasz Dziubi\xc5\x84ski ble imidlertid d\xc3\xb8mt og m\xc3\xa5tte betale en bot p\xc3\xa5 10\xc2\xa0000 z\xc5\x82oty for \xc3\xa5 ha for\xc3\xa5rsaket en krenkelse av andres religi\xc3\xb8se f\xc3\xb8lelser. Konserten var planlagt gitt ut som en konsert-DVD av Metal Mind Productions, men som resultat av anklagene, ble opptakene konfiskert av politiet direkte etter konserten. Ikke f\xc3\xb8r fire \xc3\xa5r senere, i 2008, ble opptakene frigitt og DVD-en utgitt som Black Mass Krakow 2004.\n_START_SECTION_\nVoldsdommer\n_START_PARAGRAPH_\nGruppa har v\xc3\xa6rt mye omtalt i media p\xc3\xa5 grunn av voldsepisoder som bandmedlemmer har v\xc3\xa6rt involvert i. Vokalisten Gaahl ble i 2004 d\xc3\xb8mt til ubetinget fengsel for \xc3\xa5 ha mishandlet og torturert en 40 \xc3\xa5r gammel mann under et nachspiel i Fjaler. Dommen ble anket, men Gaahl tapte ankesaken i februar 2005. I en ankesak i januar 2006 ble gitaristen Infernus d\xc3\xb8mt til ubetinget fengsel for \xc3\xa5 ha v\xc3\xa6rt vitne til en voldtekt uten \xc3\xa5 ha grepet inn.\n_START_SECTION_\nNasjonalsatanisten\n_START_PARAGRAPH_\nErlend Erichsen var i en periode trommeslager i Gorgoroth. Opplevelsene med bandet inspirerte han til \xc3\xa5 skrive romanen Nasjonalsatanisten som kom ut p\xc3\xa5 Damm Forlag i 2005.\n_START_SECTION_\nInterne stridigheter\n_START_PARAGRAPH_\nH\xc3\xb8sten 2007 var Gorgoroth preget av interne stridigheter, hvor den dav\xc3\xa6rende vokalisten Gaahl og bassisten King \xc3\xb8nsket \xc3\xa5 fortsette med bandet uten Infernus. Infernus varslet at han ville g\xc3\xa5 rettens vei for \xc3\xa5 beholde navnet. 13. desember 2007 kom Gorgoroths plateselskap, Regain Records, med en offisiell uttalelse hvor de anerkjente Infernus som den rettmessige innehaver av bandnavnet Gorgoroth samt dets logo og varemerke. Til tross for at Patentstyrets f\xc3\xb8rste instans i 2007 godkjente en s\xc3\xb8knad fra King om varemerkerettighetene til bandnavnet og logoen, s\xc3\xa5 ble denne s\xc3\xb8knaden opphevet ved en dom av 10. mars 2009 etter en rettssak i Oslo i januar 2009. Dommen sa at Kings varemerkes\xc3\xb8knad erkl\xc3\xa6res ugyldig, og at King og Gaahl hadde ekskludert seg selv fra bandet i oktober 2007 ved \xc3\xa5 fors\xc3\xb8ke \xc3\xa5 fjerne Infernus fra besetningen. Dommen sa videre at Infernus ikke kunne ekskluderes fra bandet dersom han ikke selv valgte \xc3\xa5 slutte. Retten kom frem til slutningen basert p\xc3\xa5 at varemerket allerede var innarbeidet da Gaahl og King ble medlemmer. I en artikkel i Dagens N\xc3\xa6ringsliv 2. juni 2009 kom det frem at partene hadde inng\xc3\xa5tt et forlik om de resterende punktene i s\xc3\xb8ksm\xc3\xa5let, bl.a. det som omhandlet de \xc3\xb8konomiske sidene ved saken. Infernus oppga at han var godt forn\xc3\xb8yd med forliket."